
PREFAŢĂ 


pera prodigioasă a lui Murray Rothbard cuprinde 

lucrări de economie, istorie, etică libertariană şi 

filosofie anarhistă extrem de variate sub raportul 
tematicii şi întinderii. Alături de cărți monumentale (de peste 
1.000 sau chiar 1.600 de pagini) precum Om, economie şi stat 
(1962) şi Conceput în libertate (1975), întâlnim lucrări elaborate 
sub forma unor eseuri extinse sau broşuri (de circa 60 de 
pagini), precum Educaţia: liberă sau obligatorie (1975) şi 
Anatomia statului (1965). Indiferent de subiect şi întindere, 
toate aceste lucrări reflectă erudiția, capacitatea de a reda 
esența informaţiilor colectate, forța argumentativă şi, pe 
alocuri, spiritul polemic al autorului. 

Cititorii opusculului Anatomia statului vor recunoaşte cu 
uşurinţă principalele surse de idei ale autorului. Avem în 
vedere aici, în mod particular, lucrările lui Frederic Bastiat - 
Statul (1848), John Caldwell Calhoun — Un studiu despre stat 
(1851), Herbert Spencer - Omul împotriva statului (1884), Franz 


Oppenheimer - Statul: istoria şi dezvoltarea sa văzute din 

perspectivă sociologică (1908), ]. Allen Smith - Creşterea şi 
decadența statului constituțional (1930), Albert Jay Nock - 
Inamicul nostru, statul (1935) şi Frank Chodorov - Ascensiunea 
şi decăderea societății (1959). Leitmotivul tuturor acestor lucrări 
(inclusiv al contribuţiei rothbardiene) este punerea în antiteză 
a individului, care doreşte să-şi întrebuinţeze liber şi paşnic 
facultăţile sale fizice, psihice, intelectuale şi morale în cadrul 
producției şi schimbului de produse, cu agenția statală, care îşi 
extrage prin coerciție resursele dorite de pe un anumit 
teritoriu. 

Ideile principale sistematizate în Anatomia statului sunt 
susținute de argumente puternice din perspectiva principiilor 
filosofice libertariene, însă nu şi prin prisma complexității 
sistemului social în care se plasează deopotrivă şi individul, şi 
statul. Cu alte cuvinte, deşi valabile în principiu, adevărurile 
din Anatomia statului nu spun întregul adevăr despre relația 
individ-stat-societate. Animat, pe acest subiect, de un 
pronunțat spirit polemic, Murray Rothbard nu a luat în 
considerare obiecțiile şi contraargumentele posibile aduse 
propriilor puncte de vedere, şi nici contextele în care 
principiile libertariene necesită o aplicare mai flexibilă la 
cazuri particulare. Neavând cum să redea ideile principale 


mai sintetic şi coerent decât a făcut-o însuşi Murray Rothbard, 

acest cuvânt înainte va corela câteva teze ale lucrării sale cu 
obiecții şi completări contextuale. 

Definiţia rothbardiană a statului se bazează pe distincția 
lui Franz Oppenheimer dintre mijloacele economice şi mijloacele 
politice. Sociologul şi economistul german include în categoria 
mijloacelor economice munca personală şi schimbul liber de 
produse, iar în categoria mijloacelor politice, multitudinea 
instrumentelor de confiscare unilaterală a roadelor muncii 
altora. În sfera mijloacelor economice, tranzacțiile libere de 
produse sporesc bunăstarea percepută a tuturor părților 
implicate, deoarece nimeni nu renunţă la bunul său propriu 
decât dacă acordă o valoare sau utilitate mai mare bunului 
primit la schimb. Dimpotrivă, în sfera mijloacelor politice, 
tranzacțiile forțate reduc bunăstarea victimelor acestora 
indiferent dacă este vorba de confiscare unilaterală sau 
schimb neconsimţit de bunuri. Persoana care este privată cu 
forţa de o parte a bunurilor agonisite prin muncă şi schimburi 
libere se simte, în mod fatal, sărăcită, chiar dacă agentul 
discreționar al tranzacţiei forțate oferă „la schimb” alte 
bunuri. Bunurile nesolicitate primite în contrapartidă nu 
compensează şi nu pot compensa valoarea bunurilor 


confiscate. 

Grupând mijloacele de asigurare a supraviețuirii şi 
prosperității în două clase contradictorii, anume mijloacele 
economice şi mijloacele politice, Murray Rothbard consideră 
(asemenea lui Franz Oppenheimer) că statul este „organizația 
societății care foloseşte mijloacele politice”, mai exact, 
organizația care „încearcă să menţină un monopol asupra 
forței şi violenţei pe un teritoriu dat”, prădând şi jefuind 
proprietatea privată în mod „legal, ordonat şi sistematic”. 

Atât distincția dintre mijloacele economice şi mijloacele 
politice, cât şi definiția statului sunt plauzibile în lumina 
clarificărilor conceptuale aduse de Oppenheimer şi Rothbard, 
însă ele oferă o perspectivă reducționistă asupra societății. În 
mod indiscutabil, temelia oricărei societăți este formată din 
producători, altfel spus, din indivizii care pot şi vor să-şi 
asigure supraviețuirea şi prosperitatea exclusiv prin muncă 
personală şi schimb liber de produse. Toate bunurile care 
constituie avuţia indivizilor şi națiunilor, fără excepţie, provin 
din această sursă. Este însă, de asemenea, un fapt indiscutabil 
că o parte însemnată a societății nu are capacitatea sau voința 
de a folosi exclusiv mijloace economice pentru a supraviețui 
şi prospera. Folosesc oare toți aceşti oameni mijloacele politice 
ale statului pentru a-i jefui pe producători în mod legal, 
ordonat şi sistematic? Evident că nu. Există oameni 


vulnerabili (sau doar nenorocoşi) care nu folosesc (eficient) 

mijloacele economice şi care sunt întreținuţi benevol de 
semenii lor productivi. Există, apoi, oameni care refuză atât 
munca personală şi schimburile libere, cât şi mijloacele de jaf 
legal, ordonat şi sistematic, preferând să-şi însuşească 
proprietatea privată a semenilor lor pe cont propriu, mai 
precis prin fraudă, jaf şi crimă. Mijloacele folosite de aceste 
două categorii de persoane nu par să fie nici economice, nici 
politice. 

O altă obiecție posibilă priveşte dimensiunea coercitivă 
a acțiunilor prin care statul îşi procură bunurile de care are 
nevoie. Este un fapt incontestabil că orice stat recurge şi la 
instrumente violente - precum taxarea, impozitarea şi 
confiscarea - pentru a-şi asigura resursele, însă nu 
întotdeauna. Dincolo de activitățile economice desfăşurate pe 
baza activelor aflate în proprietatea lor, statele din societățile 
civilizate recurg, pe o scară din ce în ce mai largă, la 
împrumuturi şi schimburi comerciale. Statul acționează nu 
doar în ipostaza de mare prădător, ci şi în aceea de mare agent 
economic, respectând într-o măsură rezonabilă regulile 
economiei libere de piaţă. 

Asociind corect, însă nu şi suficient de explicit statul cu 
„monopolul utilizării [legale a] forței şi violenței”, Murray 
Rothbard pare să inducă indivizilor o atitudine de ostilitate 


exagerată în raporturile lor cu statul. Oamenii detestă 

monopolul (adică dreptul exclusiv de a dispune de ceva sau a 
efectua ceva) în general, oricare ar fi domeniul de referință. Ei 
tind să deteste monopolul într-o măsură şi mai mare dacă el 
vizează utilizarea forței şi violenței. Aparent paradoxal însă, 
monopolul constrângerii legitime fereşte indivizii (în speță, 
producătorii) şi societatea de rele mult mai mari. Slăbiciunea 
statului (ca prădător monopolist „legitim”) s-a corelat de 
foarte multe ori de-a lungul istoriei cu proliferarea 
prădătorilor privați. Coerciţia sistematică, însă moderată, 
predictibilă şi limitată a statului a lăsat loc violenței 
samavolnice, haotice şi exagerate a hrăpăreţilor de tot soiul. 
Deseori, statul (civilizat) obstrucționează munca personală şi 
schimburile libere de produse prin reglementări excesive şi le 
descurajează prin aplicarea taxelor şi impozitelor, însă 
prădătorii privaţi care profită de slăbiciunea sau absenţa 
statului le fac aproape imposibile. Dacă starea de marasm se 
perpetuează, din ce în ce mai mulți producători îşi 
abandonează statutul îngroşând rândurile hoților şi tâlharilor. 
Germania din timpul Războiului de 30 de ani (1618-1648), 
Franţa din timpul primilor ani ai Revoluţiei franceze (1789- 
1799), Somalia şi Sudanul din zilele noastre ne oferă exemple 
grăitoare în acest sens. Regenerarea economică a unui teritoriu 
devastat de anarhie pare să se coreleze cu întărirea, iar nu cu 


înlăturarea monopolului asupra folosirii forței şi violenței. 

În contextul definirii conceptului de stat, Murray 
Rothbard reiterează teza că statul este o parte a societății, 
nefiind identic cu societatea. Luată ca atare, afirmaţia pare 
autoevidentă, însă lucrurile se complică atunci când încercăm 
să spunem ce fel de parte a societății este statul. Este statul o 
parte constitutivă a societății sau doar una oarecare? Dacă 
statul este o parte oarecare a societății, ar trebui să identificăm 
şi alte autorități de ultimă instanţă cu rol de reglementare a 
vieții publice. Dacă statul este o parte constitutivă a societății, 
ar trebui să indicăm eventualele sectoare ale vieţii sociale care 
sunt libere de ingerinţele statului. Istoria demonstrează că 
statele nu acceptă statutul de parte oarecare a societății şi, pe 
cale de consecinţă, nici situațiile de „stat în stat” la nivelul 
vieții publice. Rând pe rând, nobilii şi clericii (de exemplu) s- 
au văzut nevoiți să cedeze statului, fie şi formal, statutul de 
autoritate de ultimă instanță în propriile fiefuri. În prezent, 
pare să nu existe nici un segment al vieţii publice care să scape 
supravegherii statului ca autoritate de ultimă instanță. (Foarte 
mulți oameni ar adăuga aici mențiunea că statutul de parte 
constitutivă a societății reprezintă un progres pe linia 
configurării statului.) Pe de altă parte, pentru a evita 
transformarea în stat totalitar, statul unei societăți civilizate ar 
trebui să nu se insinueze în toate compartimentele vieții 


sociale. Inainte de toate, viața privată a oamenilor poate fi 


13 





ANATOMIA STATULUI 





lăsată în afara statului şi chiar împotriva statului, chit că 
granițele vieţii private emerg din ciocnirea voințelor militante 
care luptă pentru definirea şi recunoaşterea lor. 

Nefiind identic cu societatea, ci parte (constitutivă) a 
societăţii, statul nu-şi poate îndeplini rolul asumat doar prin 
utilizarea forței şi violenței. Guvernarea trebuie să se bucure 
de sprijinul, acceptarea sau măcar resemnarea majorității gu- 
vernaților. Într-o reformulare liberă a unei butade cunoscute, 
poți face ordine cu baioneta, dar nu te poți aşeza pe ea. 

În societățile organizate politic ca democrații liberale, 
statul se înfăţişează ca reprezentant şi agent al voinţei naționale. 
Murray Rothbard argumentează însă convingător că 
„Igluvernul nu reprezintă în niciun sens precis majoritatea 
popular”, astfel încât cetățenii să poată spune „Noi suntem 
statul” sau „Noi guvernăm”. Indiferent de numărul 
cetățenilor cu drept de vot, de nivelul prezenței la vot şi de 
rezultatele alegerilor, va exista întotdeauna o categorie de 
cetățeni care nu şi-a dat consimțământul la măsurile 
guvernanților. 

Deşi distincţia şi antagonismul dintre guvernanți şi 
guvernați se va păstra indiferent de progresele făcute pe linia 
democrației liberale, există posibilitatea reală de a limita 
abuzurile minorității şi tirania majorităţii. Prin aplicarea 


principiului „majorității concurente” avansat de John C. 

Calhoun, organismelor politice ale minorităţilor li se poate 
conferi puterea negativă de a amâna, suspenda, bloca sau 
anula hotărârile opresive ale majorităţii. Evident, această 
putere negativă ar trebui aplicată cu discernământ şi în cadre 
constituționale clare, altminteri „mâna activă” a statului ar fi 
cu totul paralizată. Majoritatea nu are dreptul să tiranizeze 
minoritatea, însă nici minoritatea nu are dreptul de a 
împiedica abuziv majoritatea să acționeze. 

În spiritul filosofiei libertariene, Murray Rothbard 
recomandă lărgirea ariei de aplicare a principiului majorității 
concurente, astfel încât nu doar organismele politice ale 
minorității, ci şi indivizii să aibă puterea negativă de a amâna, 
suspenda, bloca sau anula anumite măsuri considerate ca 
fiind opresive. Această recomandare ar funcţiona teoretic într- 
o lume populată de ființe perfect raționale şi de mare elevaţie 
morală, însă nu şi într-o societate compusă dintr-un număr 
semnificativ de oameni ignoranți şi înclinați spre rău. 
Abuzurile puterii negative pot fi la fel de distructive ca cele 
ale puterii active. 

Deosebit de percutante sunt considerațiile lui Murray 
Rothbard cu privire la rolul sacerdoților şi intelectualilor în 
apărarea statului față de inamicii săi interni sau externi. În 
plan intern, statul pare a se teme mai curând de masa 


guvernaților paşnici decât de concurenţii privați în sfera 

aplicării forței şi violenţei. Dacă nu sunt binecuvântate de 
sacerdoți sau justificate convingător de „cărturari”, măsurile 
opresive ale statului riscă să declanşeze răscoale şi revoluții. 
Aceste mişcări de revoltă împotriva deţinătorilor puterii 
politice nu depind atât de mult de magnitudinea exploatării şi 
oprimării, cât de insuficiența sprijinului primit din partea 
instituțiilor însărcinate cu stimularea supunerii benevole. 
Mulţi tirani odioşi au murit din cauze naturale în paturile lor, 
în timp ce unii conducători moderați, angajați pe calea 
reformelor, au sfârşit pe eşafod. Dat fiind faptul că mişcările 
de revoltă diminuează producția şi comerțul, statul nu-şi mai 
poate extrage suficiente resurse din surplusul producătorilor 
şi poate fi chiar înlăturat în favoarea altor agenţii statale. 
Istoria ne oferă nenumărate exemple de state intrate în 
disoluție din cauza discordiilor interne. 

Rolul clericilor şi intelectualilor este la fel de evident 
(însă mult mai condamnabil) atunci când statul este amenințat 
de inamicii săi externi. Mai precis, clericii şi intelectualii se 
unesc în efortul de a şterge granița dintre guvernanți şi 
guvernați, astfel încât societatea să se contopească temporar 
cu statul, iar războaiele dintre state să ia forma războaielor 
dintre societăți. Mobilizarea guvernaților în lupta de apărare 


a intereselor guvernanților a crescut exponențial pierderile 

materiale şi umane ale războaielor. Ea constituie una dintre 
cele mai mari calamități abătute asupra umanității. 

Ultimul subiect adus în atenţie de Murray Rothbard în 
Anatomia statului este distincția făcută de Albert Jay Nock între 
puterea socială şi puterea statală. Aplicată asupra naturii şi în 
acord cu legile naturii, puterea socială ar fi reflectată de 
cooperarea liberă a oamenilor în procesul de transformare a 
resurselor naturale în bunuri necesare supraviețuirii şi 
propăşirii. Prin contrast, puterea statală ar fi exercitată asupra 
omului şi s-ar vădi în drenarea roadelor muncii libere şi 
productive în favoarea unor guvernanți neproductivi sau 
chiar antiproductivi. 

Asemenea distincţiei dintre mijloacele economice. şi 
mijloacele politice, diferențierea puterii sociale de puterea 
statală se justifică în principiu, însă poartă amprenta unei 
polarizări şi antagonizări excesive. Este indiscutabil că 
oamenii orientați spre descoperirea legilor naturii şi societăţii 
sunt mai predispuşi la cooperare (voluntară), iar cooperarea 
se corelează direct cu creativitatea, sârguința şi eficiența. 
Creşterea ariei de aplicare a puterii sociale şi a utilizării 
mijloacelor economice nu doar că sporeşte bogăţia societății, 
ci o şi distribuie în avantajul tuturor claselor şi categoriilor 
sociale. Pe de altă parte, istoria ne oferă destule exemple care 


ilustrează  marasmul economic şi social produs de 

hipertrofierea puterii statale şi de propensiunea acesteia de a- 
şi impune voinţa în răspărul legilor naturii şi societății. Este 
suficient să luăm în considerare doar situația din societățile 
tiranizate de regimuri comuniste totalitare. Totuşi, puterea 
statală nu este intrinsec malefică şi nu se opune automat 
exercitării puterii sociale. Mai mult, puterea socială nu-şi 
poate produce efectele benefice decât dacă „mâna activă” a 
puterii statale este suficient de puternică pentru a inhiba 
tentația spre furt şi jaf a majorității populației. 

În ordine argumentativă, putem să punem sub semnul 
întrebării sau chiar să respingem afirmaţiile că orice stăpânire 
vine de la Dumnezeu, că statul este expresia voinţei naționale 
şi că puterea politică îşi propune înainte de toate să servească 
interesul public (sau măcar interesele majorității populaţiei). 
În fapt, aşa cum bine a constatat Franz Oppenheimer, orice 
agenție politică intră pe scenă în calitate de cuceritor, indiferent 
dacă este vorba de un război extern sau de o competiție 
electorală internă. Puterea politică se cucereşte. Ea nu este 
primită în dar şi nu se tranzacţionează după legile pieței 
libere. Apoi, oricât de mult ar înainta pe drumul civilizației, 
statul îşi va păstra atributele intrinseci de prădător. În ordine 
naturală, leul nu va mânca niciodată paie ca boul şi nici statul 


nu va renunța total la utilizarea forței şi violenţei. 

Aparent paradoxal însă, păstrarea alurii de prădător 
pare indispensabilă pentru îndeplinirea rolului de menţinere 
a ordinii publice, atât de necesar pentru stimularea producției 
şi schimbului liber de produse. Nu doar membrii agenției 
politice sau „prădătorii privați” au tentația fraudei, hoției, 
jafului şi crimei, ci majoritatea populaţiei. Or, această tentaţie 
nu pare să poată fi inhibată altfel decât prin prezența unei 
agenții care luptă să-şi menţină monopolul folosirii forței şi 
violenței. 

Viaţa alături de un prădător de top — statul — nu este 
întotdeauna confortabilă, însă, din fericire, există instrumente 
— evident imperfecte — de limitare a exceselor de putere. Sfera 
de acțiune a statului poate fi îngrădită de carte constituționale 
care le garantează guvernaţilor anumite drepturi şi libertăți 
fundamentale. Actele de guvernare pot fi orientate spre satis- 
facerea intereselor majorității populației prin respectarea prin- 
cipiilor de organizare democrat-liberale. Interesele minorității 
pot fi protejate prin aplicarea principiului majorității concu- 
rente. Fără îndoială, prin încercări şi erori, societățile civilizate 
vor identifica şi aplica alte asemenea instrumente (şi ele im- 
perfecte) de prevenire a abuzurilor de putere din partea 


statului. 

Murray Rothbard a evidenţiat corect atributele de 
prădător ale statului, însă s-a limitat la ele şi le-a exagerat. În 
ciuda nenumăratelor crime şi abuzuri comise de agențiile 
statale de-a lungul istoriei, instituția statului pare indis- 
pensabilă. Nici piața, nici instituţiile societăţii civile nu oferă, 
cel puțin deocamdată, instrumentele eficace de menţinere a 
ordinii publice, ordine atât de necesară producției şi 
schimbului liber de produse. Ca orice lucru din realitate, statul 
este imperfect, însă, din fericire, el acceptă să se reformeze în 
direcția respectării drepturilor şi libertăţilor fundamentale ale 


individului. 


Gheorghe-Ilie Fârte 

